Coronavirus Omicron Highlights: बिहार के सीएम नीतीश के आवास से जुड़े 40 कर्मचारी कोरोना संक्रमित, Congress ने यूपी में होने वाली सभी बड़ी रैलियों को रद्द किया
देश के कई हिस्सों में अब कोरोना वायरस का महाविस्फोट देखने को मिल रहा है। महाराष्ट्र में 20 हजार के करीब मामले दर्ज हो रहे हैं। देश में अब ये आंकड़ा 40 हजार के पार हर रोज हो रहा है। वहीं, ओमिक्रॉन संक्रमण की दस्तक अब अधिकांश राज्यों में पहुंच चुकी है। मामले 2,000 के पार पहुंच गया है।
नयी दिल्ली: देश में ओमिक्रॉन संक्रमितों की संख्या में अब तेजी से इजाफा हो रहा है। ये आंकड़ा 2000 के पार हो चुका है। हर रोज 200 के करीब ओमिक्रॉन संक्रमण के मामले दर्ज हो रहे हैं। जबकि ये संक्रमण अब तक करीब 23 से अधिक राज्यों तक फैल चुका है। दिल्ली, महाराष्ट्र, गुजरात, केरल, ओडिशा समेत कई राज्यों में सबसे अधिक ओमिक्रॉन के मामले दर्ज हो रहे हैं। वहीं, कोरोना के मामलों में बेतहाशा बढ़ोतरी दर्ज की जा रही है। कोरोना वायरस के नए वेरिएंट ओमिक्रॉन के बीच अब कोरोना वायरस संक्रमित मरीजों की संख्या में बेतहाशा उछाल देखने को मिल रहा है। मामले 40,000 के करीब हर रोज दर्ज होने लगे हैं। महाराष्ट्र-मुंबई की हालत चिंताजनक है। महाराष्ट्र में पिछले 24 घंटे में 18,466 और लोग कोरोना से संक्रमित हुए हैं। सिर्फ मुंबई में 11 हजार नए केस दर्ज किये गए हैं। दिल्ली में भी पिछले दिनों एक दिन में 5 हजार से अधिक केस दर्ज हुए हैं। पॉजिटिविटी रेट अब राजधानी में 6% से ज्यादा पहुंच चुका है, जिसके बाद वीकेंड कर्फ्यू लागू कर दिया गया है। वहीं, मुंबई में लॉकडाउन लगाए जाने को लेकर बीएमसी मेयर किशोरी पेडनेकर ने कहा है कि 20,000 से ज्यादा केस दर्ज होते हैं तब हमें लॉकडाउन लगाना पड़ेगा। अभी कोरोना गाइडलाइन में बदलाव करते हुए बीएमसी ने कहा है कि जिस फ्लैट से 10 संक्रमित मरीज निकलते हैं, उस बिल्डिंग को सील कर दिया जाएगा, पहले ये संख्या 20 थी।